Priekšlikums PADOMES LĒMUMS attiecībā uz EAF pārejas pārvaldības pasākumiem no 2014. gada 1. janvāra līdz brīdim, kad spēkā stāsies 11. Eiropas Attīstības fonds /* COM/2013/0663 final - 2013/0319 (NLE) */





PASKAIDROJUMA RAKSTS Saskaņā ar 10. EAF iekšējā nolīguma 1. panta 5. punktu 10. EAF līdzekļi pēc 2013. gada 31. decembra vairs nebūs jāpiešķir, ja vien Padome pēc Komisijas priekšlikuma ar vienprātīgu lēmumu nenolemj citādi. Dalībvalstis 2013. gada jūnija Padomes sanāksmē parakstīja iekšējo nolīgumu, ar ko izveido Vienpadsmito Eiropas Attīstības fondu (11. EAF). Minētais iekšējais nolīgums stāsies spēkā vien pēc tam, kad visas dalībvalstis būs to ratificējušas. Šis process visdrīzāk nebūs noslēgts līdz 2014. gada janvārim. Tādēļ Komisija ierosina pārejas pasākumus (“pagaidu mehānisms”), lai nodrošinātu līdzekļu pieejamību sadarbībai ar Āfrikas, Karību un Klusā okeāna valstīm un ar aizjūras zemēm un teritorijām, kā arī atbalsta izdevumiem laika posmā no 2014. gada janvāra līdz brīdim, kad stājas spēkā iekšējais nolīgums, ar ko izveido 11. EAF. Mehānisms tiks finansēts no EAF atlikuma un līdzekļiem, kas pārcelti no 10. un iepriekšējiem EAF. Tāpat tiek ierosināts, ka līdzekļus, kas piešķirti šā pagaidu mehānisma ietvaros, uzskaita saskaņā ar 11. EAF, kas nozīmē, ka šie līdzekļi netiek uzskatīti kā 11. EAF papildu līdzekļi un, ka pagaidu mehānisma darbības un finansu pārvaldībai nepieciešamos pasākumus pieņem pēc iespējas drīzāk. Tālab Komisija ierosina Padomei pieņemt pievienoto lēmumu. 2013/0319 (NLE) Priekšlikums PADOMES LĒMUMS attiecībā uz EAF pārejas pārvaldības pasākumiem no 2014. gada 1. janvāra līdz brīdim, kad spēkā stāsies 11. Eiropas Attīstības fonds EIROPAS SAVIENĪBAS PADOME, ņemot vērā Līgumu par Eiropas Savienību un Līgumu par Eiropas Savienības darbību, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas noslēgts 2000. gada 23. jūnijā Kotonū[1], ņemot vērā Padomes lēmumu par aizjūras zemju un teritoriju (AZT) asociāciju ar Eiropas Kopienu (“Lēmums par aizjūras asociāciju”)[2], ņemot vērā Padomē sanākušo dalībvalstu valdību pārstāvju iekšējo nolīgumu par Kopienas palīdzības finansēšanu saskaņā ar daudzgadu finanšu shēmu laikposmam no 2008. gada līdz 2013. gadam atbilstīgi ĀKK un EK Partnerattiecību nolīgumam par finansiālas palīdzības piešķiršanu aizjūras zemēm un teritorijām, uz ko attiecas EK Līguma ceturtā daļa[3] (turpmāk 10. EAF iekšējais nolīgums), un jo īpaši tā 1. panta 5. punktu, ņemot vērā Eiropas Komisijas priekšlikumu, tā kā: (1) Saskaņā ar 10. EAF iekšējā nolīguma 1. panta 5. punktu par 10. EAF līdzekļiem vairs nevar uzņemties saistības pēc 2013. gada 31. decembra, ja vien Padome pēc Komisijas priekšlikuma vienbalsīgi nepieņem citādu lēmumu. (2) ĀKK valstu un ES Partnerattiecību nolīguma Ib pielikuma 5. punkts[4] (Daudzgadu finanšu shēma 2008.-2013. gadam) paredz, ka 10. EAF līdzekļus (izņemot summas, kas piešķirtas ieguldījumu mehānismam, neietverot atbilstīgās kredītprocentu subsīdijas) vairs nevarēs piešķirt pēc 2013. gada 31. decembra, ja vien Padome pēc Komisijas priekšlikuma vienprātīgi nepieņem citādu lēmumu. (3) Padomes 2001. gada 27. novembra lēmuma par aizjūras zemju un teritoriju asociāciju ar Eiropas Kopienu IIAa pielikuma 1. panta 2. punktā paredzēts, ka 10. EAF līdzekļus pēc 2013. gada 31. decembra vairs nevarēs piešķirt, ja vien Padome pēc Komisijas priekšlikuma vienprātīgi nepieņem citādu lēmumu[5]. (4) 10. EAF iekšējā nolīguma 13. panta 3. punktā noteikts, ka tas tiek noslēgts uz tikpat ilgu laiku kā ĀKK un EK Partnerattiecību nolīguma daudzgadu finanšu shēma un, ka šis nolīgums paliek spēkā tik ilgi, cik vajadzīgs, lai pilnībā izpildītu visas darbības, ko finansē saskaņā ar ĀKK un EK Partnerattiecību nolīgumu un Lēmumu par aizjūras asociāciju, un daudzgadu finanšu shēmu. (5) Eiropas Ārējās darbības dienesta organizatoriskā struktūra un darbība ir izklāstīta Padomes Lēmumā 2010/427/ES. (6) Ir iespējams, ka 11. EAF stāsies spēkā pēc 2014. gada 1. janvāra. Tādēļ Komisija ierosina pārejas pasākumus (“pagaidu mehānisms”), lai nodrošinātu līdzekļu pieejamību sadarbībai ar Āfrikas, Karību jūras reģiona un Klusā okeāna valstīm un ar aizjūras zemēm un teritorijām, kā arī atbalsta izdevumus laika posmā no 2014. gada janvāra līdz brīdim, kad stājas spēkā iekšējais nolīgums, finansēt no EAF atlikuma un līdzekļiem, kas pārcelti no 10. un iepriekšējiem EAF, IR PIEŅĒMUSI ŠO LĒMUMU. 1. pants Līdz 11. EAF iekšējā nolīguma spēkā stāšanās brīdim pārejas pasākumus kā rīcības programmas, atsevišķi pasākumi, īpaši pasākumi un īpašas rīcības programmas ĀKK partneriem, finansēšanas lēmumus, lai atbalstītu AZT un rīcības programmas atbalsta izdevumiem finansē no 11. EAF pagaidu mehānisma, kas sastāv no iepriekšējo EAF atlikuma un līdzekļiem, kas pārcelti no projektiem minēto EAF ietvaros. Šo pagaidu mehānismu var arī izmantot dotācijām kredītprocentu subsīdiju un ar projektiem saistītas tehniskās palīdzības (ko piešķir Eiropas Investīciju bankai) finansēšanai, kā minēts ĀKK un EK partnerattiecību nolīguma II pielikuma 1., 2, un 4. pantā un jaunajā Lēmumā par aizjūras asociāciju. Šo pārejas pasākumu mērķis ir atvieglot plānošanas dokumentu īstenošanu un reaģēt uz palīdzības prasībām ārkārtas situācijās. Līdzekļus, kas piešķirti šā pagaidu mehānisma ietvaros, uzskaita 11. EAF. Attiecīgi samazina 9. un 10. EAF iekšējo nolīgumu 1. panta 2. punkta a) apakšpunktā noteiktās dalībvalstu iemaksu daļas. 2. pants Neatkarīgi no 11. EAF iekšējā nolīguma ratifikācijas procesa posma dalībvalstīs Padome pēc iespējas drīzāk pieņem noteikumus par 11. EAF īstenošanu, kuros iekļauti pagaidu mehānisma darbībai un finanšu pārvaldībai paredzētie pasākumi. Līdz šo noteikumu pieņemšanai pagaidu mehānisma īstenošanai turpina piemērot Padomes 2007. gada 14. maija Regulu (EK) Nr. 617/2007 par 10. Eiropas Attīstības fonda īstenošanu un Padomes 2008. gada 18. februāra Regulu (EK) Nr. 215/2008 par Finanšu regulu, ko piemēro 10. Eiropas Attīstības fondam. 3. pants Šo lēmumu piemēro saskaņā ar Padomes Lēmumu 2010/427/ES, ar ko nosaka Eiropas Ārējās darbības dienesta organizatorisko struktūru un darbību. 4. pants Šis lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro no 2014. gada 1. janvāra līdz brīdim, kad spēkā stāsies 11. EAF iekšējais nolīgums. Briselē, Padomes vārdā — priekšsēdētājs [1] OV L 317, 15.12.2000., 3. lpp. Nolīgums, kurā grozījumi izdarīti ar 2005. gada 25. jūnijā Luksemburgā parakstīto nolīgumu (OV L 287, 28.10.2005., 4. lpp.), un ar nolīgumu, kas 2010. gada 22. jūnijā parakstīts Vagadugu (OV L 287, 4.11.2010., 3.lpp.) . [2] Padomes 2001. gada 27. novembra Lēmums 2001/822/EK, OV L 314, 30.11.2001., 1.lpp., kurā grozījumi izdarīti ar Padomes 2007. gada 19. marta Lēmumu 2007/249/EK OV L 109, 26.4.2007., 33.lpp. [3] OV L 247, 9.9.2006., 32. lpp. [4] Ib pielikums, kas iekļauts ĀKK un EK Ministru padomes Lēmumā Nr. 1/2006 (OV L 247, 9.9.2006., 22. lpp.). [5] OV L 314, 30.11.2001., 1. lpp., kurā grozījumi izdarīti ar Padomes 2007. gada 19. marta lēmumu (OV L 109, 26.4.2007., 37. lpp.)